मुख्य चिकित्साधिकारी कार्यालय के बैठक हाल में आयोजित हुए कार्यक्रम में डब्लूएचओ के एसएमओ डाक्टर मोहित शंकर ने बताया कि जिला पूरी तरह पोलियो मुक्त हो चुका है। फिर भी चिकित्सक व फार्मासिस्टों को नजर रखने की आवश्यकता है। यदि अस्पताल में कोई भी बच्चा लुंजपुंज अवस्था में आता है तो उसका उपचार तो करें ही इसकी जानकारी उच्चाधिकारियों को अवश्य दें। जिससे टीम उक्त बच्चे के गांव पहुंचकर उसके मल का नमूना ले सके। उन्होंने कहा कि नेपाल और पाकिस्तान के बार्डर पर आज भी व्यवस्था रखी गई है कि कोई भी व्यक्ति इधर से उधर जाता है, तो उसे पोलियो की खुराक अवश्य दी जाती है। पी-1 विषाणु सबसे खराब हैं। पी-2 विषाणु वर्ष 1999 से अभी तक नहीं पाया गया है। फिर भी चिकित्सकों को इस रोग पर नजर रखने की आवश्यकता है। सीएमओ डा.राकेश रमन ने कहा कि पोलियो लाइलाज है। लोग अपने बच्चों को पोलियो की दवा हर हाल में पिलाए। इसके कीटाणु मुंह के रास्ते शरीर में प्रवेश करते हैं, और मल के द्वारा बाहर निकलते हैं। उन्होंने कहा कि जिले में यदि दूसरे प्रदेश का भी बच्चा मिले तो उसकी भी जांच करें, और पता लिखकर उच्चाधिकारियों को सूचना दें। डब्लूएचओ की टीम बच्चे के गांव पहुंचकर नमूना लेगी।